MUISTIO

Oulun Seudun Kehitysvammaisten Tuki ry:n edunvalvonnan ja OYS Konstin tapaaminen

Yhdistyksestämme Annemari Eskola, Sinikka Vuoti ja Sirpa Lukka kävivät Konstissa 26.4.2022 keskustelemassa ajankohtaisista asioista ja tulevaisuuden suunnitelmista. Tilaisuudessa keskusteltiin myös palautteista ja muistakin asioista, joita tukiyhdistys on saanut jäsenistöltään. 
Konstista keskustelussa olivat mukana Päivi Lauri, Jarmo Körkkö ja Anu Tuominen.

Aiheina olivat mm.  jonotilanne Konstin poliklinikkakäynneille, akuuttihoidon (kriisitilanteet) tilanne ja Konstin puhelinpalvelun käytänteet. 

Konsti toi esille, että heidän asiakasmäärissä on ollut näkyvissä selkeää kasvua, ja asiakastilanteet ovat olleet yhä monimutkaisempia kokonaisuuksia. He kertoivat, että Konstissa on tällä hetkellä 30 paikkaa, jotka kaikki ovat nyt täynnä. Kevään 2023 aikana valmistuu uusi tehostetun palveluasumisen yksikkö, joka toivon mukaan helpottaa pitkäaikaisasumisen tilannetta. Konstin henkilöstö kertoi, että he tekevät akuuttihoidon tilanteissa tiivistä yhteistyötä psykiatrian klinikan kanssa, ja lisäksi tekevät asiakassegmentointia, jota kautta oikea asiakaspolku ja resurssit kohdentuisivat tehokkaasti ja oikein. 
Lisäksi palaverissa puhuttiin, että ennaltaehkäiseviin toimiin tarvitaan panostusta, ja hyödynnetään olemassa olevia tietoja, esim. sosiaalisen kuntoutuksen mallia. He kertoivat myös, että kiinnittävät puhelinpalveluunsa tulevaisuudessa entistä enemmän huomiota. 

Lisäksi keskusteltiin tulevaisuuden näkymistä maakuntatasolla, ja he kertoivat myös uudesta digihoitopolusta, joka on nyt otettu pilotointikäyttöön. Digihoitopolku tarjoaa yksilöllistä apua ja hoivaa asiakkaille ajasta ja paikasta riippumatta.

Oulun Kehitysvammaisten Tukiyhdistyksen tarkoituksena on jakaa jäsenistölle ajantasaista tietoa Konstin toiminnasta ja miettiä yhteistyössä Konstin kanssa ratkaisuja ongelmiin.
Yhteistyöpalavereita Konstin ja tukiyhdistyksen välillä järjestetään jatkossakin. Sovittiin, että syksyllä pidetään Konstin kahviossa yhdistyksen jäsenistölle Konsti-ilta.


